Հեռահաղորդակցության և տեղեկատվական հասարակության համաշխարհային օր

Հեռահաղորդակցության և տեղեկատվական հասարակության համաշխարհային օր (ՄԱԿ-ի պաշտոնական լեզուներով՝ , , , , ), ամենամյա տոն, որը փոխարինել է նախկինում նշվող «Էլեկտրակապի միջազգայի օրվան» և «Տեղեկատվական հասարակության համաշխարհային օրվան»։ Նշվում է մայիսի 17-ին։

Պատմություն 
«Հեռահաղորդակցության միջազգային օրը» նշվել է 1965-2005 թվականներին։ Տոնի օրը կապված է 1865 թվականի մայիսի 17-ին միջազգային հեռագրային միության ստեղծման հետ, որը հետագայում վերանվանվել է Հեռահաղորդցության միջազգային միություն (ՀՄՄ)։

Տեղեկատվական հասարակության հարցերով համաշխարհային բարձր մակարդակի հանդիպման շրջանակներում, որը անցել է երկու փուլով՝ Ժնևում 2003 թվականին և Թունիսում 2005 թվականին, ընդունվել է «Տեղեկատվական հասարակության զարգացման Թունիսյան ծրագիրը», որի նպատակն էր, մասնավորապես, համացանցի՝ որպես ամբողջ աշխարհում հանրային կապի միջոցի ժողովրդականացումը, ինչպես նաև համաշխարհային մակարդակով թվային անդունդի հաղթահարման ուղիների մշակումը։

Ընդունվել է նաև ՄԱԿ-ի Գլխավոր ասամբլեային ուղղված դիմում՝ կոչ անելով մայիսի 17-ը հայտարարել «Տեղեկատվական հասարակության միջազգային օր»։ Հետագայում «Հեռահաղորդակցության միջազգային օրվա» փոխարեն ՄԱԿ-ի Գլխավոր ասամբլեան 2006 թվականի մարտի 27-ի թիվ A/RES/60/252 բանաձևում մայիսի 17-ը հռչակել է «Տեղեկատվական հասարակության համաշխարհային օր» (ՄԱԿ-ի պաշտոնական լեզուներով՝ , , )։

2006 թվականին՝ Տեղեկատվական հասարակության միջազգային օրվան նվիրված ուղերձում, ՄԱԿ-ի գլխավոր քարտուղար Քոֆի Անանը ընդգծել է այս օրվա կարևորությունը։ Նա ասել է, որ նշվող ամսաթիվն ընդգծում է տեղեկատվական-հաղորդակցական տեխնոլոգիաների մեծ հնարավորությունների և զարգացման տեմպերի արագացման միջև կապը։ Նա ՄԱԿ-ի անդամ կառավարություններին հորդորել է միջոցներ ձեռնարկել անվտանգության բարձրացման և տեղեկատվական-հաղորդակցական տեխնոլոգիաների նկատմամբ վստահության ամրապնդման ուղղությամբ, ստեղծել ազատ, անվտանգ տեղեկատվական հասարակություն։

ՀՄՄ-ն (ներկայումս՝ ՄԱԿ-ի մասնագիտացված հաստատություն) 2006 թվականի նոյեմբերին Անթալիայում կայացած լիազոր խորհրդաժողովում որոշում է ընդունել հետագայում մայիսի 17-ը նշել որպես «Հեռահաղորդակցության և տեղեկատվական հասարակության համաշխարհային օր»։

Օրվա թեմա 
Հեռահաղորդակցության և տեղեկատվական հասարակության համաշխարհային օր

 2019 թվական - «Ստանդարտացման բացի հաղթահարում»
 2018 թվական - «Ապահովել արհեստական ինտելեկտի օգտագործման դրական արդյունքներ բոլորի համար»
 2017 թվական - «Մեծ տվյալներ հզոր ազդակ ստեղծելու համար»
 2016 թվական - «ՏՀՏ ոլորտում ձեռնարկատիրական գործունեություն` ի շահ սոցիալական ազդեցության»
 2015 թվական - «Հեռահաղորդակցություն և ՏՀՏ․ նորարարության շարժիչ ուժեր»
 2014 թվական - «Լայնաշերտ կապ կայուն զարգացման նպատակով»
 2013 թվական - «ՏՀՏ և ճանապարհային երթևեկության անվտանգության բարձրացում»
 2012 թվական - «Կանայք և աղջիկները ՏՀՏ-ում»
 2011 թվական - «Գյուղական համայնքների կյանքի բարելավում ՏՀՏ-ի շնորհիվ»
 2010 թվական - «Ավելի լավ քաղաք, ավելի լավ կյանք ՏՀՏ-ի միջոցով»
 2009 թվական - «Երեխաների պաշտպանություն կիբերտարածքում»
 2008 թվական - «Ապահովել կապը հաշմանդամների միջև»
 2007 թվական - «Օգնել երիտասարդներին հաղորդակցվել. ՏՀՏ հնարավորություններ»

Տեղեկատվական հասարակության համաշխարհային օր

 2006 թվական - «Աջակցություն համընդհանուր կիբերանվտանգության զարգացմանը»

Հեռահաղորդակցության համաշխարհային օր

 2005 թվական - «Արդար տեղեկատվական հասարակության ստեղծում. գործելու ժամանակը»
 2004 թվական - «Տեղեկատվական-հաղորդակցական տեխնոլոգիաներ (ՏՀՏ). ճանապարհ հարթելով դեպի կայուն զարգացում»
 2003 թվական - «Օգնելով աշխարհին շփվել»
 2002 թվական - «ՏՀՏ բոլորի համար. մարդկանց հնարավորություն տալ հաղթահարել թվային տեխնոլոգիաների բացը»
 2001 թվական - «Ինտերնետ. խնդիրներ, հնարավորություններ և հեռանկարներ»
 2000 թվական - «Շարժական հեռահաղորդակցություն»
 1999 թվական - «Էլեկտրոնային առևտուր»
 1998 թվական - «Առևտուր և հեռահաղորդակցություն»
 1997 թվական - «Հեռահաղորդակցություն և հումանիտար օգնություն»
 1996 թվական - «Հեռահաղորդակցություն և սպորտ»

Ծանոթագրություններ

Արտաքին հղումներ 

 World Telecommunication and Information Society Day — United Nations
 World Telecommunication and Information Society Day  — International Telecommunication Union
Մայիսի տոներ
ՄԱԿ-ի միջազգային օրեր
Տեղեկատվական հասարակություն
Մայիսի 17
ՄԱԿ
Բնօրինակում անաղբյուր հոդվածներ